CELEX: 22006D0082
Language: hu
Date: 2005-03-09 00:00:00
Title: 2006/82/EK: Az EU–Bulgária Társulási Tanács 1/2005 határozata ( 2005. március 9. ) Bulgáriának az általános termékbiztonságról szóló,  2001. december 3-i  2001/95/EK európai parlamenti és tanácsi irányelv alapján a fogyasztási cikkek használatából eredő veszélyekkel kapcsolatos Közösségi Gyors Tájékoztatási Rendszerben (RAPEX) történő részvételéről

11.2.2006   
            
            
               HU
            
            
               Az Európai Unió Hivatalos Lapja
            
            
               L 40/15
            
         
      AZ EU–BULGÁRIA TÁRSULÁSI TANÁCS 1/2005 HATÁROZATA
   
   (2005. március 9.)
   Bulgáriának az általános termékbiztonságról szóló, 2001. december 3-i 2001/95/EK európai parlamenti és tanácsi irányelv alapján a fogyasztási cikkek használatából eredő veszélyekkel kapcsolatos Közösségi Gyors Tájékoztatási Rendszerben (RAPEX) történő részvételéről
   (2006/82/EK)
   A TÁRSULÁSI TANÁCS,
   tekintettel az egyrészről az Európai Közösségek és tagállamaik, másrészről a Bolgár Köztársaság közötti 1993. március 8-án Brüsszelben aláírt Európa-megállapodásra és különösen annak 93. cikkére,
   tekintettel a 2001/95/EK európai parlamenti és tanácsi irányelvre (1) és különösen annak 12. cikkére,
   tekintettel a Bolgár Köztársaság Európai Közösségek mellé akkreditált képviseletének az egészség- és fogyasztóvédelemért felelős főigazgatónak címzett, a Bizottságnál Bulgária RAPEX-hez való hozzáférését lehetővé tevő eljárás kezdeményezését kérelmező, 2003. november 28-i keltezésű levelére,
   mivel:
   
               (1)
            
            
               Az Európa-megállapodás 93. cikke értelmében a Felek együttműködnek azzal a céllal, hogy elérjék Bulgária és a Közösség fogyasztóvédelmi rendszereinek teljes összeegyeztethetőségét. Ebből a célból az együttműködés, többek között és az adott lehetőségeken belül, kiterjed az információcserére és a közösségi adatbázisokhoz való hozzáférésre.
            
         
               (2)
            
            
               A 2001/95/EK irányelv 12. cikkének (4) bekezdése szerint a RAPEX hozzáférhető a csatlakozni kívánó országok számára a Közösség és ezen országok közötti megállapodások keretében, az ezekben a megállapodásokban meghatározott feltételek szerint. Az ilyen megállapodásoknak a viszonosságon kell alapulniuk, és a Közösségben hatályos rendelkezéseknek megfelelő bizalmassági rendelkezéseket kell tartalmazniuk.
            
         
               (3)
            
            
               A 2001/95/EK irányelv II. melléklete meghatározza a RAPEX alkalmazására szolgáló eljárásokat és az értesítésre vonatkozó iránymutatásokat.
            
         
               (4)
            
            
               A Bizottság az irányelv II. melléklete 8. pontjában megfogalmazott követelmények szerint 2004. április 29-én iránymutatásokat fogadott el a RAPEX alkalmazásáról (2).
            
         
               (5)
            
            
               Bulgária annak 1999. májusi megindításától kezdve tevékenyen részt vesz a TRAPEX-rendszerben (Ideiglenes Közösségi Gyors Tájékoztatási Rendszer), amely a RAPEX funkcióját látja el a csatlakozni kívánó országokban.
            
         A KÖVETKEZŐKÉPPEN HATÁROZOTT:
   1. cikk
   Bulgária, ugyanazon jogokkal és kötelezettségekkel mint a jelenlegi tagok, részt vesz a RAPEX-rendszerben, a 2001/95/EK irányelv megfelelő rendelkezéseivel és a RAPEX-iránymutatásokkal összhangban.
   2. cikk
   Bulgária ugyanazon bizalmassági elvet alkalmazza, mint a RAPEX többi tagja.
   3. cikk
   Bulgária a Bizottság szolgálataival együttműködve megalkotja a szükséges gyakorlati szabályokat egy olyan állapot biztosítására, amelyben teljes mértékben meg tud felelni a 2001/95/EK irányelvben foglalt követelményeknek és a RAPEX-iránymutatásokban foglalt eljárásoknak.
   A Bizottság különösen alapozó képzést nyújt a bolgár tisztviselőknek a RAPEX-alkalmazások használatáról.
   4. cikk
   Minden, ezen határozat alkalmazásával kapcsolatban felmerülő problémát a Bizottság szolgálatai és a bolgár hatóságok közötti közvetlen kapcsolatok útján a RAPEX keretében kell megoldani. Amennyiben ez nem vezet egy mindkét Fél részéről elfogadható megoldáshoz, bármely Fél kérelmére a Társulási Tanácsban a nézőpontok megvitatására kerül sor, a kérelem beérkezésétől számított három hónapon belül.
   A nézőpontok megvitatását, illetve az előző albekezdésben említett időszak lejártát követően a Társulási Tanács megfelelő ajánlásokat hozhat a probléma megoldását illetően.
   Ezen eljárások a Társulási Tanácsban nem érintik a Felek területén érvényben lévő vonatkozó fogyasztóvédelmi jogszabályok szerinti intézkedéseket.
   5. cikk
   Ez a határozat elfogadásának napján lép hatályba.
   
      Kelt Brüsszelben, 2005. március 9-én.
      
         
            a Társulási Tanács részéről
         
         
            az elnök
         
         J. ASSELBORN
         
      
   
   
      (1)  HL L 11., 2002.1.15., 4. o.
   
      (2)  HL L 151., 2004.4.30., 86. o., helyesbítve: HL L 208., 2004.6.10., 73. o.